**Convocatòria de premis 2025 a associacions d’estudiantes i estudiants de la UPC (8a edició)**

**Preàmbul**

El pressupost UPC 2025 manté la línia iniciada al 2018 i preveu el finançament d’actuacions d’impuls de la vida universitària i de reconeixement de la tasca desenvolupada per associacions d’estudiants i estudiantes.

Per altra banda, els Estatuts de la UPC recullen els valors i principis inspiradors de la vida universitària de la UPC al seu article 5è.

Atesa la dotació pressupostària prevista, correspon articular la convocatòria de premis a associacions d’estudiants i estudiantes que reconegui i posi en valor la seva aportació a la comunitat universitària UPC.

Es per això, que el Consell de Govern ACORDA,

**Convocatòria de premis a associacions d’estudiantes i estudiants de la UPC per al 2025**

**Objecte**

Es convoquen 3 premis adreçats a les associacions d’estudiantes i estudiants UPC amb l’objectiu de reconèixer i promoure l’associacionisme al si d’aquest col·lectiu, la seva implicació i el foment dels valors inspiradors de la vida universitària.

**Requisits**

Podran optar als premis les associacions d’estudiantes i estudiants de la UPC inscrites al registre d’associacions UPC i les que acreditin una activitat d’almenys 3 anys vinculada a un centre docent i/o avalada per aquest.

És necessari que l’objecte o fi social de l’associació tingui relació amb la UPC o el seu camp d’activitat, estigui composta i dirigida per estudiantat UPC i que l’associació hagi estat activa durant el curs 2024-2025.

**Dotació**

Cada premi té una dotació de 1.000€.

L’import dels premis s’imputarà a la partida 229.36 del pressupost de despesa UPC 2025.

La Comissió avaluadora podrà acumular els imports dels premis en cas que resultin seleccionats menys beneficiaris que premis. Igualment, atès els projectes presentats, la Comissió, de forma motivada en la seva resolució, pot variar el nombre i la dotació dels premis.

En cap cas es poden atorgar premis per un import superior a 3.000€

**Presentació de candidatures**

Les associacions han de presentar la seva candidatura mitjançant la seu electrònica de la UPC des del 17 de juliol i fins el 17 d’octubre de 2025. A la sol·licitud s’ha d’identificar la denominació, finalitat social i composició de l’associació, les seves dades bancàries i de contacte i annexar una memòria sobre un projecte que s’hagi desenvolupat durant el curs 2024-2025.

Els projectes poden ser activitats, jornades, programes, elaboració de materials (publicacions, audiovisuals, software, etc...) desenvolupats de forma directa pels membres de l’associació i que tinguin relació amb els valors basats en els principis inspiradors de la vida universitària: llibertat, democràcia, justícia, solidaritat, igualtat d’oportunitats, sostenibilitat i respecte a la pluralitat (art. 5.5 Estatuts UPC).

La presentació de candidatura implica l’acceptació de les bases de la present convocatòria.

**Criteris de selecció**

Es valorarà en el projecte o activitat:

* Originalitat de la proposta i adequació als valors de referència.
* Implicació de l’estudiantat en la vida universitària.

- Foment de la paritat entre sexes i de la participació de les dones. Es tindran
especialment en compte els aspectes relacionats amb la coeducació, el foment i la participació de les dones en estudis de la UPC i projectes de difusió STEAM a etapes educatives inicials.

- Foment de l’associacionisme, projectes col·laboratius i accés obert.

- Imatge de la UPC i implicació amb l’entorn.

**Comissió avaluadora**

Estarà formada per:

La vicerectora de Docència i Estudiantat

La directora de l’Àrea Acadèmica

Un o una PDI amb experiència en valoració de projectes

2 estudiants o estudiantes designats pel Consell de l’Estudiantat

El cap del Servei d’Esports que actuarà com a secretari

**Resolució**

Si les candidatures presentades ho permeten, la Comissió avaluadora tindrà en compte, per a l’atorgament dels premis, la distribució de projectes en:

* entorn (impacte social)
* participació (vida social universitària)
* estudis (formació transversal)

La Comissió resoldrà la convocatòria abans del 30 de novembre de 2025.

**Pagament**

El pagament s’efectuarà abans de finalitzar el mes de desembre de 2025, mitjançant transferència bancària al compte indicat per les associacions beneficiàries.

Aquest acord exhaureix la via administrativa i d’acord amb els articles 123 i 124 de la Llei 39/2015, d’1 d’octubre, de procediment administratiu comú de les Administracions Públiques i l’article 54 dels Estatuts de la UPC es pot interposar recurs potestatiu de reposició davant el Consell de Govern en el termini d’un mes comptador a partir de l’endemà de la seva publicació o bé, d’acord amb la Llei 29/1998, de 13 de juliol, reguladora de la jurisdicció contenciosa administrativa es pot interposar recurs contenciós administratiu davant el jutjat contenciós administratiu de Barcelona, en el termini de dos mesos comptadors a partir de l’endemà de la publicació d’aquest acord. En el cas d’optar per la interposició del recurs de reposició, d’acord amb el que estableix el paràgraf segon de l’article 123 de la Llei 39/20015, d’1 d’octubre, no es podrà interposar recurs contenciós administratiu fins que el recurs de reposició sigui expressament resolt o s’hagi produït la desestimació presumpta.

Barcelona, 3 de juliol de 2025